[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.4.2008

COM(2008) 179 τελικό

2008/0069 (COD)

Πρόταση

ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δημιουργία ευρωπαϊκού πλαισίου αναφοράς για τη διασφάλιση της ποιότητας στην επαγγελματική εκπαίδευση και κατάρτιση [SEC(2008) 440 SEC(2008) 441]

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαίσιο της πρότασης

Αιτιολόγηση και στόχοι της πρότασης

Στόχος της προτεινόμενης σύστασης είναι η δημιουργία ευρωπαϊκού πλαισίου αναφοράς για τη διασφάλιση της ποιότητας (στο εξής «το πλαίσιο») ως μέσου αναφοράς που θα βοηθήσει τα κράτη μέλη να προωθούν και να παρακολουθούν τη συνεχή βελτίωση των συστημάτων επαγγελματικής εκπαίδευσης και κατάρτισης (ΕΕΚ), με βάση κοινές ευρωπαϊκές κατευθύνσεις. Το πλαίσιο αναμένεται να βελτιώσει την ποιότητα της ΕΕΚ και να οικοδομήσει σχέσεις αμοιβαίας εμπιστοσύνης μεταξύ των εθνικών συστημάτων ΕΕΚ, σ’ ένα χώρο διά βίου μάθησης πραγματικά χωρίς σύνορα.

Η επαγγελματική εκπαίδευση και κατάρτιση είναι ένα σημαντικό στοιχείο της προσπάθειας που καταβάλλει η ΕΕ με σκοπό να καταστεί ανταγωνιστικότερη και να αποκτήσει μεγαλύτερη κοινωνική συνοχή, όπως αναφέρεται στη στρατηγική της Λισαβόνας. Η δημιουργία μιας κοινωνίας που βασίζεται στη γνώση, κάτι που στηρίζει την εν λόγω στρατηγική, απαιτεί τη βελτίωση της ποιότητας του ανθρώπινου δυναμικού και την πραγματοποίηση σχετικών επενδύσεων. Η αποδοτικότερη χρήση των πόρων και ο σχεδιασμός της ΕΕΚ με γνώμονα το μέλλον και με νέες μαθησιακές προσεγγίσεις, τόσο στα σχολεία όσο και στο χώρο εργασίας, είναι ουσιώδη στοιχεία.

Το εύρος του σκοπού αντικατοπτρίζεται στον τρόπο με τον οποίο διαρθρώνεται η ΕΕΚ στην ΕΕ – εθνικά και περιφερειακά προγράμματα ανταποκρίνονται σε διαφορετικά πρότυπα και έχουν ως αποτέλεσμα πληθώρα επαγγελματικών προσόντων. Αυτή η πολυμορφία δηλώνει ότι υπάρχει τεράστιο περιθώριο για αμοιβαία άντληση διδαγμάτων και για πανευρωπαϊκό προβληματισμό σχετικά με τη μελλοντική οργάνωση. Επιπλέον, αποδεικνύει ότι η Ευρώπη χρειάζεται κοινά σημεία αναφοράς, ώστε να εξασφαλίζονται η διαφάνεια, η συνέπεια και η δυνατότητα μεταφοράς μεταξύ των πολλών αναπτυξιακών ρευμάτων που υπάρχουν στην Ευρώπη. Όλα αυτά δεν πρέπει να πλήττουν την αυτονομία των κρατών μελών όσον αφορά τη διαχείριση των συστημάτων ΕΕΚ.

Ο στόχος που τέθηκε το 2002 στο Ευρωπαϊκό Συμβούλιο της Βαρκελώνης, να καταστούν δηλαδή τα ευρωπαϊκά συστήματα εκπαίδευσης και κατάρτισης παγκόσμιο σημείο αναφοράς για την ποιότητα έως το 2010, θέτουν το ζήτημα της οικοδόμησης και διασφάλισης της ποιότητας των συστημάτων ΕΕΚ στο επίκεντρο της πολιτικής για την εκπαίδευση και την κατάρτιση. Το ψήφισμα του Συμβουλίου[1] και η διακήρυξη[2] των ευρωπαίων υπουργών Επαγγελματικής Εκπαίδευσης και Κατάρτισης σχετικά με την προαγωγή της ενισχυμένης ευρωπαϊκής συνεργασίας στον τομέα της ΕΕΚ, η οποία σηματοδότησε την έναρξη της διαδικασίας της Κοπεγχάγης, αποτέλεσαν σημαντικά ορόσημα προς το στόχο της Βαρκελώνης.

Η ευρωπαϊκή συνεργασία που αναπτύχθηκε στη συνέχεια επέτρεψε την ανταλλαγή πείρας, την αμοιβαία μάθηση και τη διαμόρφωση συναίνεσης. Αυτό προετοίμασε το έδαφος για τη δημιουργία κοινών αρχών, κατευθυντήριων γραμμών και μέσων με σκοπό την ανάπτυξη της ποιότητας, κάτι που οδήγησε στη δημιουργία του κοινού πλαισίου για τη διασφάλιση της ποιότητας (ΚΠΔΠ) στην επαγγελματική εκπαίδευση και κατάρτιση (ΕΕΚ) το 2003. Η προσέγγιση σχετικά με το ΚΠΔΠ εγκρίθηκε από το Συμβούλιο[3], το οποίο κάλεσε τα κράτη μέλη και την Επιτροπή να το προωθήσουν μέσω πρακτικών πρωτοβουλιών με τη συμμετοχή των ενδιαφερόμενων φορέων, σε εθελοντική βάση.

Το ΚΠΔΠ, που είναι συμβατό με τα περισσότερα από τα εφαρμοζόμενα συστήματα, όριζε κοινές αρχές και ένα σημείο αναφοράς που κατέστησε εφικτή την προώθηση αρκετών πρωτοβουλιών σε ευρωπαϊκό και εθνικό επίπεδο[4]. Ωστόσο, το κριτήρια ποιότητας, οι ενδεικτικοί περιγραφικοί δείκτες και οι δείκτες που στηρίζουν την εφαρμογή του ΚΠΔΠ δεν είναι αρκετά σαφείς και δυσχεραίνουν τη γενίκευση του εν λόγω μέσου.

Αρκετές χώρες επισήμαναν την ανάγκη να ενισχυθεί το καθεστώς του ΚΠΔΠ. Πάντως, η ανάγκη περαιτέρω ανάπτυξης του ΚΠΔΠ αναγνωρίστηκε κατά την έγκρισή του από το Συμβούλιο το 2004. Τέλος, το ανακοινωθέν του Ελσίνκι το 2006, που επανεξέταζε τις προτεραιότητες της διαδικασίας της Κοπεγχάγης, υπογράμμισε την ανάγκη να υπάρξει πρόοδος, η οποία θα σηματοδοτηθεί με τη μετάβαση από το ΚΠΔΠ προς ένα πνεύμα βελτίωσης της ποιότητας.

Η προτεινόμενη σύσταση βασίζεται στην πείρα που αποκτήθηκε κατά τη χρήση του ΚΠΔΠ και ανταποκρίνεται στα αιτήματα των κρατών μελών.

Τα συστήματα εκπαίδευσης και κατάρτισης πρέπει να είναι αρκετά ευέλικτα ώστε να ικανοποιούν μεγάλο εύρος αναγκών, διατηρώντας παράλληλα τη συνολική συνέπεια στα διάφορα επίπεδα εφαρμογής. Η αποτελεσματικότητα και η αποδοτικότητα της παρεχόμενης κατάρτισης όσον αφορά την ικανοποίηση αυτών των αναγκών πρέπει να αξιολογείται, να παρακολουθείται και να βελτιώνεται τακτικά με βάση απτά στοιχεία.

Η διασφάλιση της ποιότητας[5] είναι ένα μέσο για την επίτευξη αυτού του σκοπού. Πρέπει να θεωρείται μέσο για τη συνεχή βελτίωση της ΕΕΚ, βάσει ενός κύκλου ποιότητας που καθορίζει την κατάλληλη διασύνδεση μεταξύ σχεδιασμού, εφαρμογής, εκτίμησης/αξιολόγησης και επανεξέτασης της ΕΕΚ . Η διασφάλιση της ποιότητας συνεπάγεται συστηματική προσέγγιση της ποιότητας, με σαφή έμφαση στο ρόλο κάθε παράγοντα στα διάφορα επίπεδα και στον τρόπο διασύνδεσής τους. Πρέπει επίσης να περιλαμβάνει τρόπους παρακολούθησης των επιδόσεων της ΕΕΚ και να χρησιμοποιεί μετρήσιμα στοιχεία για να στηρίζει την επανεξέταση και τη βελτίωση της ΕΕΚ σε επίπεδο συστημάτων και παρόχων.

Αυτή η προσέγγιση όσον αφορά τη διασφάλιση της ποιότητας αντικατοπτρίζεται στις γενικές αρχές για τη διασφάλιση της ποιότητας στην εκπαίδευση και την κατάρτιση οι οποίες περιλαμβάνονται στο παράρτημα 3 της σύστασης για τη θέσπιση του ευρωπαϊκού πλαισίου επαγγελματικών προσόντων (ΕΠΕΠ).

Ισχύουσες διατάξεις στον τομέα της πρότασης

Δημιουργήθηκε μια δυναμική ως αποτέλεσμα του ψηφίσματος του Συμβουλίου και της διακήρυξης του 2002 («διαδικασία της Κοπεγχάγης»), την οποία ακολούθησαν τα συμπεράσματα του Συμβουλίου τον Μάιο του 2004 και το ανακοινωθέν του Ελσίνκι το 2006. Το εν λόγω ανακοινωθέν, εκτός του ότι επισήμαινε την ανάγκη να αξιοποιηθεί το ΚΠΔΠ, ζητούσε ευρύτερη συμμετοχή στο ευρωπαϊκό δίκτυο διασφάλισης της ποιότητας στην επαγγελματική εκπαίδευση και κατάρτιση (ENQAVET – European Network on Quality Assurance in Vocational Education and Training)[6]. Το ENQAVET δημιουργήθηκε για να διευκολυνθούν η ανταλλαγή πείρας, η αμοιβαία μάθηση και η διαμόρφωση συναίνεσης, καθώς και για να στηριχθεί, να δοκιμαστεί και να αναπτυχθεί περαιτέρω το ΚΠΔΠ. Σε αρκετές χώρες, το ENQAVET στηρίζεται στα εθνικά σημεία αναφοράς για τη διασφάλιση της ποιότητας (QANRP – Quality Assurance National Reference Points)[7] .

Η διασφάλιση της ποιότητας έχει αναπτυχθεί σε άλλους σχετικούς τομείς οι οποίοι επηρεάζουν την ΕΕΚ. Στην τριτοβάθμια εκπαίδευση, η σύνοδος υπουργών στο Bergen το 2005 και η σύσταση για περαιτέρω ευρωπαϊκή συνεργασία με σκοπό τη διασφάλιση της ποιότητας στην τριτοβάθμια εκπαίδευση[8] παρείχαν πρότυπα και κατευθυντήριες γραμμές για τη διασφάλιση της ποιότητας. Η σύσταση σχετικά με τον ευρωπαϊκό χάρτη ποιότητας για την κινητικότητα[9] εισήγαγε ορισμένες έννοιες διασφάλισης της ποιότητας στην εκπόνηση και εφαρμογή ενεργειών για τη στήριξη της κινητικότητας.

Επομένως, τα τελευταία χρόνια δόθηκε προσοχή, τόσο σε επίπεδο ΕΕ όσο και σε επίπεδο κρατών μελών, στην προώθηση της ποιότητας στην ΕΕΚ. Το πλαίσιο πρέπει να είναι ένα μέσο για νέα ώθηση στη συνεχή βελτίωση των πρακτικών διαχείρισης της ποιότητας και, κατά συνέπεια, των συστημάτων ΕΕΚ.

Το πλαίσιο σέβεται απόλυτα την αρμοδιότητα των κρατών μελών. Σκοπός του είναι:

- να ενταθεί η δημιουργία πιο αναπτυγμένων και συνεκτικών συστημάτων διασφάλισης και βελτίωσης της ποιότητας μεταξύ των χωρών·

- να αυξηθεί η διαφάνεια των συστημάτων και προσεγγίσεων διασφάλισης και βελτίωσης της ποιότητας στην ΕΕΚ, προκειμένου να βελτιωθεί η αμοιβαία εμπιστοσύνη και να διευκολυνθεί η κινητικότητα·

- να τονωθούν η συνεργασία και η αμοιβαία μάθηση, ώστε να ενταθεί η συμμετοχή των ενδιαφερομένων σε ένα πνεύμα βελτίωσης της ποιότητας και λογοδοσίας σε όλα τα επίπεδα.

Το πλαίσιο αποτελεί μέρος μιας σειράς μέτρων που έχουν σχεδιαστεί για να στηρίζουν τη συνεχή βελτίωση της ποιότητας και της διαχείρισης των συστημάτων ΕΕΚ. Τα συστήματα αυτά περιλαμβάνουν το ευρωπαϊκό πλαίσιο επαγγελματικών προσόντων για τη διά βίου μάθηση (ΕΠΕΠ)[10], το ευρωπαϊκό σύστημα μεταφοράς ακαδημαϊκών μονάδων για την ΕΕΚ (ECVET)[11] και τις κοινές ευρωπαϊκές αρχές για τον καθορισμό και την πιστοποίηση της μη τυπικής και άτυπης μάθησης[12].

Το πλαίσιο θα χρησιμοποιείται σε εθελοντική βάση. Οι κύριοι χρήστες του θα είναι δημόσιες αρχές και φορείς επιφορτισμένοι με τη διασφάλιση και τη βελτίωση της ποιότητας.

Συνέπεια με άλλες πολιτικές και στόχους της Ένωσης

Το πλαίσιο θα συμβάλει στην επίτευξη του στόχου που θέτει η ευρωπαϊκή στρατηγική για την απασχόληση, δηλαδή των αποτελεσματικότερων επενδύσεων σε ανθρώπινο δυναμικό. Ειδικότερα, θα βελτιώσει την ποιότητα και την αποτελεσματικότητα των εν λόγω επενδύσεων με τη βελτίωση της εκπαίδευσης και των δεξιοτήτων, σύμφωνα με τις κατευθυντήριες γραμμές των πολιτικών απασχόλησης (2005-2008)[13] και ιδίως με την κατευθυντήρια γραμμή 24.

Ομοίως, η ανακοίνωση για την πολιτική της συνοχής[14] υπογραμμίζει τη σημασία που έχει η ενίσχυση των επενδύσεων σε ανθρώπινο δυναμικό μέσω της βελτίωσης της εκπαίδευσης και των δεξιοτήτων, καθώς και η μεταρρύθμιση των συστημάτων εκπαίδευσης και κατάρτισης με τη χρήση ενιαίων ευρωπαϊκών προτύπων και αρχών. Καλεί τα κράτη μέλη να χρησιμοποιήσουν τους πόρους που χορηγούνται στο πλαίσιο του στόχου σύγκλισης, ώστε να βελτιώσουν, μεταξύ άλλων, την ποιότητα και την αποτελεσματικότητα της παρεχόμενης εκπαίδευσης και κατάρτισης.

2) Διαβουλευση με τα ενδιαφερομενα μερη και εκτιμηση επιπτωσεων

Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς-στόχοι και γενικά χαρακτηριστικά των ερωτηθέντων

Η πρόταση είναι αποτέλεσμα του έργου που συντελέστηκε σε συνεργασία με πολλούς και διάφορους φορείς με ειδικές αρμοδιότητες στην ανάπτυξη της ποιότητας στο πλαίσιο της ΕΕΚ. Αυτή η συνεργασία πραγματοποιήθηκε στο ευρωπαϊκό φόρουμ για την ποιότητα της ΕΕΚ (2001-2002), στην τεχνική ομάδα εργασίας για την ΕΕΚ (2003-2004) και, από το 2005, μέσω του ENQAVET.

Το ENQAVET φέρνει σε επαφή πληθώρα ιδρυμάτων από 25 συμμετέχουσες χώρες στο πρόγραμμα εργασιών «Εκπαίδευση και Κατάρτιση 2010» και από τους ευρωπαίους κοινωνικούς εταίρους. Επιπλέον, εμπνέεται από τις απόψεις μιας ακόμη ευρύτερης ομάδας ενδιαφερόμενων μερών που συμμετέχουν σε ειδικές δραστηριότητες του προγράμματος εργασίας του ENQAVET και από τα εθνικά σημεία αναφοράς για την εξασφάλιση της ποιότητας, που φέρνουν κοντά πολλούς ενδιαφερομένους σε εθνικό επίπεδο. Η Επιτροπή ζήτησε επίσης τη γνώμη του γενικού διευθυντή για την ΕΕΚ και της συμβουλευτικής επιτροπής για την επαγγελματική κατάρτιση (ΣΕΕΚ), η οποία περιλαμβάνει εκπροσώπους κυβερνήσεων, επαγγελματικών ενώσεων και οργανώσεων εργοδοτών από κάθε κράτος μέλος. Η ΣΕΕΚ εξέδωσε θετική γνώμη για το σχέδιο πρότασης της Επιτροπής στη συνεδρίασή της που πραγματοποιήθηκε στις 14 και 15 Ιουνίου 2007.

Σύνοψη των απαντήσεων και τρόπος με τον οποίο αξιοποιήθηκαν

Η εν λόγω διαβούλευση επιβεβαίωσε την ευρεία υποστήριξη προς το πλαίσιο.

Ιδιαίτερη έμφαση δόθηκε στις διευθετήσεις με σκοπό την εφαρμογή και στην ανάγκη να διατηρηθούν τα κριτήρια αναφοράς και οι περιγραφικοί δείκτες σε όσο το δυνατόν απλούστερη μορφή. Υπήρξε επίσης υποστήριξη για τη δημιουργία δεικτών ποιότητας και για να ζητηθεί από το ENQAVET να πραγματοποιήσει περαιτέρω έργο σε συνεργασία με τη μόνιμη ομάδα για τους δείκτες και τα σημεία αναφοράς.

Συλλογή και χρήση εμπειρογνωμοσύνης

Σχετικοί επιστημονικοί τομείς/τομείς εμπειρογνωμοσύνης

Το Cedefop[15] παρείχε σημαντική τεχνική και επιστημονική υποστήριξη, ενώ το Ευρωπαϊκό Ίδρυμα Κατάρτισης (ΕΙΚ)[16] συνδέθηκε στενά με τις υποψήφιες χώρες.

Εφαρμοσθείσα μεθοδολογία

Το πλαίσιο βασίζεται στο ΚΠΔΠ, το οποίο δημιουργήθηκε μέσω συναίνεσης, λαμβάνοντας υπόψη τις διάφορες εθνικές προσεγγίσεις όσον αφορά τη βελτίωση της ποιότητας, και ιδίως μέσω διαπιστωμένων περιπτώσεων ορθής πρακτικής. Ειδικότερα, αποδείχθηκε δυνατό να εντοπιστούν κοινά ζητήματα που στηρίζουν τη διασφάλιση της ποιότητας στις περισσότερες χώρες και να αναπτυχθεί μια δέσμη αναφοράς για τους δείκτες ποιότητας.

Περισσότεροι από 200 δείκτες εντοπίστηκαν και αναλύθηκαν. Ο κατάλογος περιορίστηκε δίνοντας προτεραιότητα στους δείκτες που θα μπορούσαν να στηρίξουν τη διασφάλιση ποιότητας τόσο σε επίπεδο συστημάτων όσο και σε επίπεδο παρόχων και οι οποίοι μπορούσαν να χρησιμοποιηθούν σε συγκρίσεις και ανταλλαγές εμπειρίας μεταξύ κρατών. Επιπλέον, συνυπολογίστηκε η ανάγκη να συνδεθεί η βελτίωση της ποιότητας της ΕΕΚ με τους ευρύτερους ευρωπαϊκούς στόχους, όπως η αύξηση της απασχολησιμότητας, η αποτελεσματικότερη διασύνδεση της παρεχόμενης κατάρτισης με τις ανάγκες των χρηστών και η προώθηση καλύτερης πρόσβασης στη διά βίου μάθηση. Η πρακτική εμπειρία από ευρωπαϊκά και εθνικά προγράμματα, ιδίως από τη μάθηση μέσω ομοτίμων, κατέστησε εφικτό τον καλύτερο προσδιορισμό των δεικτών σε επίπεδο παρόχων και συστημάτων. Τα επιπλέον μέσα που δημιουργήθηκαν μπορούν να διευκολύνουν την εφαρμογή του πλαισίου. Ο ευρωπαϊκός οδηγός αυτοαξιολόγησης[17] πρόκειται να βοηθήσει τους παρόχους ΕΕΚ να βελτιώσουν την ποιότητα της παρεχόμενης κατάρτισης. Καταρτίστηκε επίσης ευρωπαϊκό εγχειρίδιο αξιολόγησης από ομοτίμους για την αρχική ΕΕΚ, στο πλαίσιο ενός σχεδίου του προγράμματος Leonardo da Vinci[18]. Αυτό το εγχειρίδιο δοκιμάζεται περαιτέρω σε ένα νέο σχέδιο Leonardo[19].

Οι αρχές και τα κριτήρια ΚΠΔΠ διατηρήθηκαν σε σχετικά γενικό επίπεδο, ώστε να είναι δυνατόν να αναπτυχθούν και να εξειδικευτούν για συγκεκριμένο πλαίσιο. Ορισμένες ευρωπαϊκές χώρες έχουν ήδη διαμορφώσει ένα εθνικό πλαίσιο διασφάλισης της ποιότητας βάσει του ΚΠΔΠ. Ελάχιστες μελέτες και πρακτικά σχέδια έχουν συμβάλει στην περαιτέρω ανάπτυξη του ΚΠΔΠ. Αυτά περιλαμβάνονται στην «εικονική κοινότητα» του Cedefop (http://communities.trainingvillage.gr).

Κυριότεροι οργανισμοί/εμπειρογνώμονες με τους οποίους πραγματοποιήθηκε διαβούλευση – Σύνοψη των συμβουλών που ελήφθησαν και αξιοποιήθηκαν – Μέσα που χρησιμοποιήθηκαν για τη δημοσιοποίηση των απόψεων των εμπειρογνωμόνων

Βλ. παραπάνω («Μέθοδοι διαβούλευσης …»)

Εκτίμηση επιπτώσεων

Στόχος της εκτίμησης επιπτώσεων είναι να αναλύσει τους διάφορους τρόπους με τους οποίους εξασφαλίζεται η εφαρμογή του πλαισίου και την καταλληλότερη επιλογή όσον αφορά την ενδεικνυόμενη νομική πράξη. Η έκθεση της εκτίμησης επιπτώσεων υποβλήθηκε στην επιτροπή εκτίμησης επιπτώσεων και συνυπολογίζει τις συστάσεις της εν λόγω επιτροπής για τις διάφορες νομικές επιλογές.

Υπάρχει συναίνεση, η οποία φάνηκε επανειλημμένα στα συμπεράσματα του Συμβουλίου και στη διαδικασία της Κοπεγχάγης, υπέρ του εκσυγχρονισμού και της βελτίωσης της ΕΕΚ. Οι συνεχιζόμενες ανταλλαγές από το 2003 επισήμαναν την ανάγκη να αναπτυχθεί η διασφάλιση της ποιότητας της ΕΕΚ σε ολόκληρη την ΕΕ. Οποιοδήποτε κοινοτικό μέσο πρέπει, σύμφωνα με την αρχή της επικουρικότητας, να προωθεί, να διευκολύνει και να υποστηρίζει τη δράση που αναλαμβάνεται σε επίπεδο κρατών μελών. Το πρώτο ζήτημα σχετικά με την εκτίμηση επιπτώσεων αφορά την επιλογή του μέσου για την επίτευξη αυτού του σκοπού. Εξετάστηκαν οι ακόλουθες πέντε εναλλακτικές προτάσεις.

1. Κανένα μέσο σε ευρωπαϊκό επίπεδο : αυτό θα σήμαινε συνέχιση στη βάση αρχών ΚΠΔΠ ανάλογων με αυτών που ισχύουν σήμερα. Ωστόσο, η μέχρι τώρα εμπειρία υποδηλώνει ότι το παρόν πλαίσιο άσκησε περιορισμένη επιρροή όσον αφορά την παρότρυνση των κρατών μελών να προωθήσουν τη χρήση του. Το ισχύον καθεστώς του πλαισίου δυσχεραίνει τη συνεκτική χρήση του συστήματος από τις συμμετέχουσες χώρες και την εκ μέρους τους αξιοποίηση της αξιολόγησης από ομοτίμους και της αμοιβαίας μάθησης. Αρκετές χώρες έχουν ήδη επισημάνει την ανάγκη ισχυρότερης δέσμευσης που θα στηρίζει την εφαρμογή των σημείων αναφοράς ΕΠΕΠ στο ΚΠΔΠ.

2. Ανακοίνωση της Επιτροπής , με την οποία η Επιτροπή θα παρουσιάζει τις ιδέες της όσον αφορά τη διασφάλιση της ποιότητας. Ωστόσο, ούτε τα κράτη μέλη ούτε το Ευρωπαϊκό Κοινοβούλιο θα συμμετείχαν στην έκδοσή της και ούτε θα υπήρχε η πολιτική δέσμευση που απαιτείται προκειμένου να δοθεί αξιοπιστία στο πλαίσιο και να εξασφαλιστεί η εφαρμογή σε εθνικό επίπεδο.

3. Η σύσταση της Επιτροπής θα δήλωνε τις θέσεις της Επιτροπής, αλλά ούτε τα κράτη μέλη ούτε το Ευρωπαϊκό Κοινοβούλιο θα συμμετείχαν στην κατάρτισή της και ούτε αυτή θα δημιουργούσε την πολιτική δέσμευση που απαιτείται προκειμένου να εξασφαλιστεί η εφαρμογή σε εθνικό επίπεδο, κάτι που έχει καίρια σημασία για την επιτυχή ευρωπαϊκή συνεργασία στον τομέα αυτό. Η έκδοση σύστασης της Επιτροπής ενέχει τον κίνδυνο να εκληφθεί ως εξέλιξη που αντιστρατεύεται την επικουρικότητα.

4. Η σύσταση του Ευρωπαϊκού Κοινοβουλίου και του Συμβουλίου, σύμφωνα με τα άρθρα 149 και 150 της Συνθήκης θα ήταν μια σαφής πολιτική ένδειξη των προθέσεων των οργάνων να βασιστούν στα συμπεράσματα του Συμβουλίου του 2004 για να αναπτύξουν τα συστήματα και την παροχή ΕΕΚ και, με τον τρόπο αυτό, να διευκολύνουν την κινητικότητα σε όλη την Ευρώπη. Αυτή η εναλλακτική λύση φαίνεται ότι, αφενός, ανταποκρίνεται στις προσδοκίες των κρατών μελών, των κοινωνικών εταίρων και άλλων ενδιαφερομένων να εντείνουν τη βελτίωση της ποιότητας των συστημάτων ΕΕΚ, μέσω της ευρωπαϊκής συνεργασίας και, αφετέρου, διατηρεί τον εθελοντικό χαρακτήρα του μέσου. Επιπλέον, η έκδοση σύστασης σε αυτόν τον τομέα θα ήταν συνεπής με άλλες παρόμοιες πρωτοβουλίες, όπως το ΕΠΕΠ.

5. Η έκδοση απόφασης του Ευρωπαϊκού Κοινοβουλίου και του Συμβουλίου, με βάση τα άρθρα 149 και 150 της Συνθήκης θα απαιτούσε την υιοθέτηση αρχών και υποχρεώσεων με τις οποίες τα κράτη μέλη θα συνέδεαν τα δικά τους συστήματα ποιότητας με το πλαίσιο. Αυτό θα απαιτούσε επίσης την έκδοση εναρμονισμένων προτύπων και σημείων αναφοράς ποιότητας σε ευρωπαϊκό επίπεδο και de facto υποχρεώσεων των κρατών μελών να εφαρμόζουν τα πρότυπα. Οι ενδιαφερόμενοι συναινούν, σε εντυπωσιακό βαθμό, στο ότι το πλαίσιο πρέπει να χρησιμοποιείται σε πλήρως εθελοντική βάση.

3) Νομικα στοιχεία της πρότασης

Συνοπτική παρουσίαση της προτεινόμενης δράσης

Η προτεινόμενη σύσταση καθιερώνει το πλαίσιο για να βοηθήσει τα κράτη μέλη να προωθήσουν και να παρακολουθήσουν τη βελτίωση της ποιότητας των συστημάτων ΕΕΚ. Η εφαρμογή της πραγματοποιείται σε εθελοντική βάση.

Συνιστάται στα κράτη μέλη να προωθήσουν τη χρήση του πλαισίου για να εντείνουν τη συνεχή βελτίωση της ποιότητας της ΕΕΚ και για να την αναπτύξουν περαιτέρω. Συνιστάται επίσης να χρησιμοποιείται το πλαίσιο για να προωθείται η συνεργασία χωρίς αποκλεισμούς και η αμοιβαία μάθηση μέσω του ENQAVET, να ενισχύονται και να αναπτύσσονται περαιτέρω τα εθνικά σημεία αναφοράς για τη διασφάλιση της ποιότητας και να παρακολουθείται η εφαρμογή του πλαισίου με σκοπό την επανεξέταση της σύστασης, κατά περίπτωση, πέντε έτη μετά την έκδοσή της.

Πρόθεση της Επιτροπής είναι να στηρίξει τα κράτη μέλη στην εκτέλεση των παραπάνω καθηκόντων, ιδίως μέσω του προγράμματος διά βίου μάθησης και με την παρακολούθηση της προόδου κατά την εφαρμογή του πλαισίου, εντός του προγράμματος εργασίας «Εκπαίδευση και κατάρτιση 2010».

Νομική βάση

Το άρθρο 149, που ορίζει ότι «η Κοινότητα συμβάλλει στην ανάπτυξη παιδείας υψηλού επιπέδου», και το άρθρο 150, που ορίζει ρητώς ότι η «δράση της Κοινότητας έχει ως στόχο (…) να βελτιώνει την αρχική επαγγελματική εκπαίδευση και συνεχή κατάρτιση (…)».

Αρχή της επικουρικότητας

Η πρόταση συνάδει με την αρχή της επικουρικότητας δεδομένου ότι δεν εμπίπτει στην αποκλειστική αρμοδιότητα της Κοινότητας.

Η κύρια λειτουργία του πλαισίου είναι να παρέχει συμφωνημένα διακρατικά σημεία αναφοράς που μπορούν να βοηθήσουν τα κράτη μέλη και τους ενδιαφερομένους να τεκμηριώνουν, να αναπτύσσουν, να παρακολουθούν, να αξιολογούν και να βελτιώνουν την αποτελεσματικότητα της παρεχόμενης ΕΕΚ τους και τις πρακτικές διαχείρισης της ποιότητας. Επιπλέον, παρέχει μια βάση και κοινό έδαφος για την υποβολή στοιχείων σε εθνικό και ευρωπαϊκό επίπεδο. Αυτό, με τη σειρά του, θα αυξήσει τη διαφάνεια και τη συνέπεια της πολιτικής και των πρακτικών εξελίξεων τόσο μεταξύ όσο και στο εσωτερικό των χωρών, βελτιώνοντας, με τον τρόπο αυτό, την ΕΕΚ στην Ευρωπαϊκή Ένωση. Αυτό δεν μπορούν να το επιτύχουν τα κράτη μέλη μονομερώς.

Η κοινοτική δράση θα επιτύχει καλύτερα τους στόχους της πρότασης για τους ακόλουθους λόγους:

- Οι προκλήσεις που συνιστούν η διαφάνεια και η συνέπεια της πολιτικής και των μέτρων για τη διασφάλιση της ποιότητας της ΕΕΚ στις χώρες αφορούν όλα τα κράτη μέλη· δεν μπορούν να αντιμετωπιστούν μόνο σε εθνικό ή σε τομεακό επίπεδο.

- Εάν και τα 27 κράτη μέλη διαπραγματεύονταν διμερείς συμφωνίες για το θέμα που καλύπτεται από την παρούσα σύσταση με όλα τα υπόλοιπα κράτη μέλη χωριστά και χωρίς συντονισμό, τότε θα προέκυπτε στο ευρωπαϊκό επίπεδο μια άκρως περίπλοκη και αδιαφανής συνολική δομή.

- Η πρόταση παρέχει κοινό πλαίσιο με ενιαία κριτήρια ποιότητας, ενδεικτικούς περιγραφικούς δείκτες και δείκτες για να στηριχθεί η συνεπής ανάπτυξη της ποιότητας της ΕΕΚ μεταξύ των χωρών και να διευκολυνθεί η διακρατική συνεργασία. Αυτές οι συνθήκες δεν μπορούν να εξασφαλιστούν με ενέργειες σε εθνικό επίπεδο.

Αρχή της αναλογικότητας

Η παρούσα πρόταση είναι σύμφωνη με την αρχή της αναλογικότητας διότι δεν αντικαθιστά και δεν καθορίζει εθνικά συστήματα και/ή προσεγγίσεις διασφάλισης της ποιότητας και αφήνει την εφαρμογή της σύστασης στα κράτη μέλη.

Επιλογή νομικού μέσου

Σύσταση του Ευρωπαϊκού Κοινοβουλίου και του Συμβουλίου.

4) Δημοσιονομικες επιπτωσεις

Κράτη μέλη:

Το πλαίσιο δεν πρόκειται να αντικαταστήσει τα υφιστάμενα συστήματα ούτε απαιτεί τη δημιουργία νέων δομών. Επιπλέον, θα χρησιμοποιηθούν υφιστάμενα συστήματα υποβολής στοιχείων, με αποτέλεσμα να ελαχιστοποιηθεί ο διοικητικός φόρτος. Βασίζεται στην πείρα που έχει αποκτηθεί καθώς και στις περιπτώσεις βέλτιστων πρακτικών στα κράτη μέλη και σε άλλες συμμετέχουσες χώρες.

Προϋπολογισμός ΕΕ:

Δεν θα υπάρξει επιβάρυνση στον κοινοτικό προϋπολογισμό καθώς το πρόγραμμα διά βίου μάθησης – Leonardo da Vinci – προβλέπει ειδική μέριμνα για τη στήριξη στοχοθετημένων πρωτοβουλιών στον συγκεκριμένο τομέα. Μόνο οι δαπάνες παρακολούθησης πρέπει να εξεταστούν.

5) Επιπροσθετεσ πληροφοριεσ

Ρήτρα επανεξέτασης/αναθεώρησης/λήξης ισχύος

Η πρόταση περιλαμβάνει ρήτρα επανεξέτασης.

Ευρωπαϊκός Οικονομικός Χώρος

Οι χώρες του Ευρωπαϊκού Οικονομικού Χώρου συμμετείχαν εθελοντικά στη διαδικασία ευρωπαϊκής συνεργασίας που άρχισε στην Κοπεγχάγη το 2002 και συνδέθηκαν πλήρως με την ανάπτυξη του πλαισίου. Ως εκ τούτου, η προτεινόμενη σύσταση είναι πιθανόν να τις αφορά.

Αναλυτική εξήγηση της πρότασης

Οι κυριότεροι χρήστες του ευρωπαϊκού πλαισίου αναφοράς για τη διασφάλιση της ποιότητας θα είναι οι εθνικές/περιφερειακές αρχές και οι δημόσιοι και ιδιωτικοί φορείς που είναι υπεύθυνοι για τη διασφάλιση και τη βελτίωση της ποιότητας, και σε επίπεδο παρόχων. Ωστόσο, η βελτίωση της ποιότητας της παρεχόμενης ΕΕΚ είναι καίριας σημασίας για την ικανοποίηση των αναγκών των χρηστών. Κατά συνέπεια, το πλαίσιο αφορά ιδιαίτερα τους τελικούς χρήστες του συστήματος.

Το πλαίσιο προβλέπει επίσης εντονότερη συνεργασία και μεγαλύτερη αμοιβαία εμπιστοσύνη μεταξύ των εθνικών παραγόντων και των διεθνών τομεακών οργανώσεων που δραστηριοποιούνται στην εκπαίδευση και την κατάρτιση. Ωστόσο, η επιτυχής εφαρμογή του πλαισίου προϋποθέτει την εθελοντική προσήλωση σε αυτό των εθνικών αρχών εκπαίδευσης και κατάρτισης και άλλων δημόσιων και ιδιωτικών φορέων. Ιδιαίτερη προσοχή πρέπει να δοθεί στην ανάπτυξη υποστηρικτικού υλικού και υλικού καθοδήγησης, μέσω δοκιμών, πειραματισμών και άμεσης συνεργασίας.

Το ευρωπαϊκό δίκτυο για τη διασφάλιση της ποιότητας στην ΕΕΚ μπορεί να διαδραματίσει καίριο ρόλο στη διαδικασία αυτή, καθώς τα μέλη του ορίζονται επίσημα από τα κράτη μέλη, τις υποψήφιες προς ένταξη χώρες, τις χώρες ΕΖΕΣ-ΕΟΧ και τις οργανώσεις ευρωπαϊκών κοινωνικών εταίρων. Επιπροσθέτως, η εφαρμογή του ευρωπαϊκού πλαισίου αναφοράς για τη διασφάλιση της ποιότητας πρέπει να διευκολύνεται σε ευρωπαϊκό επίπεδο από την Επιτροπή και από οργανισμούς όπως το Cedefop και το Ευρωπαϊκό Ίδρυμα Κατάρτισης.

Το πλαίσιο περιλαμβάνει:

- έναν κύκλο εξασφάλισης και βελτίωσης της ποιότητας με στάδια σχεδιασμού, εφαρμογής, αξιολόγησης/εκτίμησης και επανεξέτασης της ΕΕΚ, με την υποστήριξη κοινών κριτηρίων ποιότητας (παράρτημα 1 της πρότασης), ενδεικτικούς περιγραφικούς δείκτες και δείκτες (παράρτημα 2 της πρότασης)·

- διαδικασίες παρακολούθησης, καθώς και συνδυασμό εσωτερικών και εξωτερικών μηχανισμών αξιολόγησης, που θα καθορίζονται από τα κράτη μέλη όπως ενδείκνυται, προκειμένου να εντοπίζονται: (i) οι δυνατότητες των συστημάτων, των διεργασιών και των διαδικασιών· (ii) οι τομείς προς βελτίωση·

- τη χρήση μέσων μέτρησης για την παροχή στοιχείων που να αποδεικνύουν την αποτελεσματικότητα.

Το πλαίσιο χαράζει μια συστηματική προσέγγιση όσον αφορά την ποιότητα και σκιαγραφεί τους ρόλους των φορέων στα διάφορα επίπεδα καθώς και τους τρόπους παρακολούθησης των επιδόσεων της ΕΕΚ. Συνιστά μέσο μέτρησης που στηρίζει την επανεξέταση και τη βελτίωση της ΕΕΚ σε επίπεδο συστημάτων και παρόχων. Το πλαίσιο βασίζεται σε μια διαδικασία συνεχούς εξασφάλισης της ποιότητας, η οποία συνδέει: (i) τον καθορισμό βραχυπρόθεσμων και μακροπρόθεσμων στόχων πολιτικής και το σχεδιασμό· (ii) τον καθορισμό των αρχών στις οποίες στηρίζεται η εφαρμογή μέσων και ενεργειών που έχουν σχεδιαστεί για να επιτύχουν τους εν λόγω στόχους· (iii) το σχεδιασμό μηχανισμών για την αξιολόγηση προγραμμάτων βάσει βραχυπρόθεσμων και μακροπρόθεσμων στόχων και την εκτίμηση των επιτυχιών/αποτελεσμάτων σε επίπεδο ιδιωτών, παρόχων και συστημάτων· (iv) την επανεξέταση, με βάση το συνδυασμό αποτελεσμάτων εσωτερικής και εξωτερικής αξιολόγησης, την επεξεργασία ανατροφοδότησης και την ανάπτυξη διαδικασιών με σκοπό την πραγματοποίηση αλλαγών.

Η παρακολούθηση περιλαμβάνει το συνδυασμό μηχανισμών εσωτερικής και εξωτερικής αξιολόγησης, οι οποίοι θα καθορίζονται από τα κράτη μέλη όπως ενδείκνυται. Ο συνδυασμός αυτών των δύο παραμέτρων θα καθιστά εφικτή την τακτική, επαληθεύσιμη και εγνωσμένης πηγής ανατροφοδότηση σχετικά με την πρόοδο προς την επίτευξη των στόχων πολιτικής, ως αποτέλεσμα δραστηριοτήτων και ενεργειών που εισάγονται ή προγραμματίζονται. Το πλαίσιο εξετάζει ιδιαίτερα τη συστηματική αυτοαξιολόγηση, ως μια διαδικασία από τη βάση προς την κορυφή με σκοπό τη βελτίωση της ποιότητας της παρεχόμενης κατάρτισης.

Η μέτρηση πρέπει να παρέχει στοιχεία που να αποδεικνύουν κατά πόσον οι πολιτικές/δραστηριότητες/ενέργειες έχουν επιτευχθεί ή χρειάζονται περαιτέρω βελτίωση. Με τον τρόπο αυτό, συμβάλλει στη βελτίωση της διαχείρισης των συστημάτων.

Ενώ η προσοχή εστιάζεται στα αποτελέσματα της ΕΕΚ και της μάθησης καθώς και στη σχέση μεταξύ των συστημάτων ΕΕΚ, της διά βίου μάθησης, της αγοράς εργασίας, της απασχόλησης και της οικονομίας, η δέσμη δεικτών διαρθρώνεται ως συνεκτική αλυσίδα που αντικατοπτρίζει τους στόχους, τις εισροές, τις διαδικασίες και τα αποτελέσματα της κατάρτισης. Αποτελείται από δύο γενικούς δείκτες, τέσσερις αλληλοενισχυόμενους δείκτες που παρέχουν πληροφορίες σχετικά με τις εκροές και τα αποτελέσματα της κατάρτισης με βάση τις προτεραιότητες πολιτικής. Αυτό συμπληρώνεται από δύο δείκτες πλαισίου που παρέχουν σχετικές πληροφορίες, οι οποίες καθιστούν εφικτή την εκτίμηση των επιτυχιών και από δύο περιγραφικούς δείκτες που παρέχουν πρόσθετες πληροφορίες για την ποιότητα σχετικά με τους παράγοντες που καθορίζουν την ποιότητα της ΕΕΚ. Εκτός από τους περιγραφικούς δείκτες, όλοι οι δείκτες βασίζονται σε ποσοτικά στοιχεία και, κατά συνέπεια, μπορούν να υποστηρίξουν την αξιολόγηση των επιτευγμάτων με βάση καθορισμένους στόχους.

2008/0069 (COD)

Πρόταση

ΣΥΣΤΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δημιουργία ευρωπαϊκού πλαισίου αναφοράς για τη διασφάλιση της ποιότητας στην επαγγελματική εκπαίδευση και κατάρτιση (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 149 παράγραφος 4 και το άρθρο 150 παράγραφος 4,

την πρόταση της Επιτροπής[20],

τη γνώμη της Ευρωπαϊκής Οικονομικής και Κοινωνικής Επιτροπής[21],

τη γνώμη της Επιτροπής των Περιφερειών[22],

Αποφασίζοντας σύμφωνα με τη διαδικασία του άρθρου 251 της Συνθήκης[23],

Εκτιμώντας τα ακόλουθα:

(1) Η μετάβαση σε μια οικονομία που βασίζεται στη γνώση (Ευρωπαϊκό Συμβούλιο της Λισαβόνας 2000) απαιτεί τον εκσυγχρονισμό και τη συνεχή βελτίωση των συστημάτων επαγγελματικής εκπαίδευσης και κατάρτισης (ΕΕΚ) ώστε να αντιμετωπιστεί η ταχεία μεταβολή της οικονομίας και της κοινωνίας και να μπορέσει να αυξηθεί η απασχολησιμότητα και η κοινωνική ενσωμάτωση και να βελτιωθεί η πρόσβαση στη διά βίου μάθηση για όλους.

(2) Το Ευρωπαϊκό Συμβούλιο της Βαρκελώνης το 2002 έθεσε ως στόχο να καταστούν τα ευρωπαϊκά συστήματα εκπαίδευσης και κατάρτισης παγκόσμιο σημείο αναφοράς για την ποιότητα ώς το 2010.

(3) Οι ολοκληρωμένες κατευθυντήριες γραμμές για την ανάπτυξη και την απασχόληση (2005-2008) της Λισαβόνας καλούν τα κράτη μέλη να αναπτύξουν οικονομικώς προσιτά και προσβάσιμα συστήματα διά βίου μάθησης τα οποία να ανταποκρίνονται στις μεταβαλλόμενες ανάγκες της οικονομίας και της κοινωνίας που βασίζονται στη γνώση. Η προσαρμογή και η δημιουργία ικανοτήτων των συστημάτων εκπαίδευσης και κατάρτισης είναι απαραίτητα στοιχεία για να βελτιωθεί η συνάφειά τους με την αγορά εργασίας. Ως εκ τούτου, οι στόχοι που θέτει η πολιτική εκπαίδευσης και κατάρτισης πρέπει να συμπληρώνουν διαρκώς περισσότερο τους στόχους της πολιτικής για την οικονομία και την αγορά εργασίας, ώστε να συνδυάζεται η κοινωνική συνοχή με την ανταγωνιστικότητα.

(4) Μετά το ψήφισμα του Συμβουλίου[24] σχετικά με την προαγωγή της ενισχυμένης ευρωπαϊκής συνεργασίας στον τομέα της επαγγελματικής εκπαίδευσης και κατάρτισης («διαδικασία της Κοπεγχάγης») και ως αποτέλεσμα της μεταγενέστερης συνεργασίας μεταξύ της Επιτροπής, των κρατών μελών, των κοινωνικών εταίρων, των χωρών ΕΖΕΣ-ΕΟΧ και των υποψηφίων προς ένταξη χωρών όσον αφορά την προτεραιότητα της διασφάλισης της ποιότητας, δημιουργήθηκε ένα κοινό πλαίσιο για τη διασφάλιση της ποιότητας (στο εξής «ΚΠΔΠ»), το οποίο λαμβάνει υπόψη την πείρα που έχει αποκτηθεί και τις «ορθές πρακτικές» που εφαρμόζονται στις διάφορες συμμετέχουσες χώρες.

(5) Σύμφωνα με την κοινή ενδιάμεση έκθεση του Συμβουλίου και της Επιτροπής στο Ευρωπαϊκό Συμβούλιο σχετικά με το πρόγραμμα εργασίας «Εκπαίδευση και κατάρτιση 2010» (2004)[25], «το κοινό πλαίσιο διασφάλισης της ποιότητας της επαγγελματικής εκπαίδευσης και κατάρτισης» (στο πλαίσιο της συνέχειας που δόθηκε στη διαδικασία της Κοπεγχάγης) και η «κατάρτιση συμφωνημένου συνόλου κανόνων, διαδικασιών και κατευθυντηρίων γραμμών για τη διασφάλιση της ποιότητας»[26] (σε συσχετισμό με τη διαδικασία της Μπολόνια και ως μέρος του προγράμματος εργασιών σχετικά με τους στόχους των συστημάτων εκπαίδευσης και κατάρτισης) θα πρέπει να αποτελέσουν απόλυτες προτεραιότητες για την Ευρώπη.

(6) Το Συμβούλιο «Εκπαίδευση» που πραγματοποιήθηκε τον Μάιο του 2004[27] υιοθέτησε την προσέγγιση ΚΕΠΕ και κάλεσε τα κράτη μέλη και την Επιτροπή, στο πλαίσιο των αρμοδιοτήτων τους, να το προωθήσουν σε εθελοντική βάση, από κοινού με τους σχετικούς ενδιαφερόμενους φορείς.

(7) Η δημιουργία του ευρωπαϊκού δικτύου διασφάλισης της ποιότητας στην επαγγελματική εκπαίδευση και κατάρτιση (στο εξής «ENQAVET»)[28] παρέχει μια ευρωπαϊκή πλατφόρμα που καθιστά εφικτή την κατάλληλη παρακολούθηση των συμπερασμάτων του Συμβουλίου του 2004 και του ανακοινωθέντος του Ελσίνκι και, παράλληλα, διευκολύνει τη βιώσιμη συνεργασία μεταξύ των χωρών.

(8) Το 2006 το ανακοινωθέν του Ελσίνκι επισήμανε την ανάγκη περαιτέρω ανάπτυξης και εφαρμογής κοινών ευρωπαϊκών μέσων ειδικά για την ΕΕΚ, βάσει (…) αρχών που στηρίζουν το ΚΕΕΠ, όπως αναφέρεται στο συμπεράσματα του Συμβουλίου τον Μάιο του 2004 σχετικά με τη διασφάλιση της ποιότητας στην ΕΕΚ, ώστε να προωθηθεί ένα πνεύμα βελτίωσης της ποιότητας και η ευρύτερη συμμετοχή στο δίκτυο ENQAVET.

(9) Η παρούσα σύσταση καθιερώνει ένα ευρωπαϊκό πλαίσιο αναφοράς για τη διασφάλιση της ποιότητας (στο εξής «το πλαίσιο») ως μέσο αναφοράς που θα βοηθήσει τα κράτη μέλη να προωθούν και να παρακολουθούν τη συνεχή βελτίωση των συστημάτων τους επαγγελματικής εκπαίδευσης και κατάρτισης (ΕΕΚ), με βάση κοινές ευρωπαϊκές κατευθύνσεις, που βασίζονται στο ΚΠΔΠ, το οποίο και αναπτύσσουν περαιτέρω. Το πλαίσιο αναμένεται να βελτιώσει την ποιότητα της ΕΕΚ και να αυξήσει τη διαφάνεια και τη συνέπεια των εξελίξεων της πολιτικής ΕΕΚ στα κράτη μέλη, προωθώντας με τον τρόπο αυτό την αμοιβαία εμπιστοσύνη, την κινητικότητα των εργαζομένων και των εκπαιδευόμενων, καθώς και τη διά βίου μάθηση.

(10) Το πλαίσιο πρέπει να περιλαμβάνει έναν κύκλο εξασφάλισης και βελτίωσης της ποιότητας με στάδια σχεδιασμού, εφαρμογής, αξιολόγησης/εκτίμησης και επανεξέτασης της ΕΕΚ, με την υποστήριξη κοινών κριτηρίων ποιότητας, ενδεικτικούς περιγραφικούς δείκτες και δείκτες. Οι διαδικασίες παρακολούθησης, καθώς και ο συνδυασμός εσωτερικών και εξωτερικών μηχανισμών αξιολόγησης, πρέπει να καθορίζονται από τα κράτη μέλη όπως ενδείκνυται, προκειμένου να εντοπίζονται οι δυνατότητες των συστημάτων, των διεργασιών και των διαδικασιών και οι τομείς προς βελτίωση. Το πλαίσιο πρέπει να περιλαμβάνει τη χρήση μετρήσιμων στοιχείων που να αποδεικνύουν την αποτελεσματικότητα.

(11) Το πλαίσιο πρέπει να εφαρμόζεται σε επίπεδο τόσο συστημάτων όσο και παρόχων ΕΕΚ. Παρέχει συστηματική προσέγγιση όσον αφορά την ποιότητα, καλύπτοντας και διασυνδέοντας τα σχετικά επίπεδα και φορείς. Πρέπει να δοθεί μεγάλη έμφαση στην παρακολούθηση και τη βελτίωση της ποιότητας, με το συνδυασμό εσωτερικής και εξωτερικής αξιολόγησης, επανεξέτασης και διαδικασιών για βελτίωση, με την υποστήριξη μετρήσιμων στοιχείων. Το πλαίσιο πρέπει να αποτελεί βάση για περαιτέρω ανάπτυξη μέσω της συνεργασίας σε ευρωπαϊκό, εθνικό, περιφερειακό και τοπικό επίπεδο.

(12) Η παρούσα σύσταση, παρέχοντας σαφή μέσα στήριξης ενός πνεύματος αξιολόγησης και βελτίωσης της ποιότητας σε όλα τα επίπεδα, συμβάλλει στη χρήση εμπεριστατωμένων πολιτικών και πρακτικών, ως βάση για αποτελεσματικότερες και δικαιότερες πολιτικές, σύμφωνα με τα συμπεράσματα του Συμβουλίου του 2006 σχετικά με την αποτελεσματικότητα και τη δικαιότητα στην εκπαίδευση και κατάρτιση[29].

(13) Στην παρούσα σύσταση πρέπει να συνυπολογιστούν οι κοινές «Αρχές διασφάλισης της ποιότητας στην εκπαίδευση και την κατάρτιση» που περιλαμβάνονται στο παράρτημα ΙΙ της σύστασης του Ευρωπαϊκού Κοινοβουλίου και του Συμβουλίου σχετικά με τη θέσπιση του ευρωπαϊκού πλαισίου επαγγελματικών προσόντων για τη διά βίου μάθηση (στο εξής «ΕΠΕΠ»)[30]. Ως εκ τούτου, το πλαίσιο πρέπει να υποστηρίζει την εφαρμογή του ΕΠΕΠ. Πρέπει επίσης να στηρίζει την εφαρμογή άλλων ευρωπαϊκών μέσων, όπως το ευρωπαϊκό σύστημα μεταφοράς ακαδημαϊκών μονάδων για την ΕΕΚ (στο εξής ECVET)[31] και τις κοινές ευρωπαϊκές αρχές για τον προσδιορισμό και την επικύρωση της μη τυπικής και της άτυπης μάθησης[32].

(14) Η παρούσα σύσταση συνάδει με την αρχή της επικουρικότητας που αναφέρεται στο άρθρο 5 της Συνθήκης στο βαθμό που ο στόχος της είναι να υποστηρίξει και να συμπληρώσει τις ενέργειες των κρατών μελών, διευκολύνοντας την περαιτέρω μεταξύ τους συνεργασία για την αύξηση της διαφάνειας και για την προώθηση της κινητικότητας και της διά βίου μάθησης.

(15) Η παρούσα σύσταση συνάδει με την αρχή της αναλογικότητας που αναφέρεται στο εν λόγω άρθρο διότι δεν αντικαθιστά ούτε καθορίζει εθνικά συστήματα διασφάλισης της ποιότητας. Το πλαίσιο δεν καθορίζει κάποιο ιδιαίτερο σύστημα ή προσέγγιση ποιότητας, αλλά παρέχει κοινές αρχές, κριτήρια ποιότητας, περιγραφικούς δείκτες και δείκτες που μπορούν να συμβάλλουν στην αξιολόγηση και τη βελτίωση των υφιστάμενων συστημάτων και παροχών,

ΣΥΝΙΣΤΟΥΝ ΣΤΑ ΚΡΑΤΗ ΜΕΛΗ:

1. Να χρησιμοποιήσουν και να αναπτύξουν περαιτέρω το ευρωπαϊκό πλαίσιο αναφοράς για τη διασφάλιση της ποιότητας, τα κριτήρια ποιότητας, τους περιγραφικούς δείκτες και τους δείκτες που παρατίθενται στα παραρτήματα 1 και 2, να βελτιώσουν, να μεταρρυθμίσουν και να αναπτύξουν περισσότερο τα συστήματά τους ΕΕΚ, να στηρίξουν στρατηγικές διά βίου μάθησης, καθώς και την εφαρμογή του ΕΠΕΠ και την προώθηση ενός πνεύματος βελτίωσης της ποιότητας σε όλα τα επίπεδα.

2. Να καταρτίσουν μια εθνική προσέγγιση για την εφαρμογή του ευρωπαϊκού πλαισίου αναφοράς για τη διασφάλιση της ποιότητας το αργότερο έως το 2010, με τη συμμετοχή των κοινωνικών εταίρων και όλων των άλλων σχετικών φορέων, σύμφωνα με την εθνική νομοθεσία και πρακτική. Αυτό πρέπει να περιλαμβάνει τον καθορισμό ορισμένων κοινών δεικτών με σκοπό την αξιολόγηση και την παρακολούθηση της προόδου και την υποστήριξη της επανεξέτασης.

3. Να συμμετέχουν ενεργά στο ENQAVET ως βάση για περαιτέρω ανάπτυξη κοινών αρχών, κριτηρίων και δεικτών αναφοράς, κατευθυντήριων γραμμών και μέσων για τη βελτίωση της ποιότητας της ΕΕΚ σε εθνικό, περιφερειακό και τοπικό επίπεδο, κατά περίπτωση.

4. Να καθορίσουν ένα εθνικό σημείο αναφοράς για τη διασφάλιση της ποιότητας (στο εξής QANRP) για την ΕΕΚ που να φέρνει σε επαφή υφιστάμενους σχετικούς φορείς και να εμπλέκει τους κοινωνικούς εταίρους και όλους τους ενδιαφερομένους σε εθνικό και περιφερειακό επίπεδο, ώστε να εξασφαλίζεται η παρακολούθηση των πρωτοβουλιών και η αποτελεσματική διάδοση των πληροφοριών. Τα σημεία αναφοράς πρέπει:

- να ενημερώνουν μεγάλο εύρος ενδιαφερομένων σχετικά με τις δραστηριότητες του ευρωπαϊκού δικτύου·

- να στηρίζουν ενεργά την εφαρμογή του προγράμματος εργασίας του ευρωπαϊκού δικτύου· και

- να λαμβάνουν σαφείς πρωτοβουλίες για να προωθούν περαιτέρω την ανάπτυξη του ευρωπαϊκού πλαισίου αναφοράς για τη διασφάλιση της ποιότητας σε εθνικό επίπεδο.

5. Να επανεξετάζουν τη διαδικασία εφαρμογής ανά τριετία. Η επανεξέταση σε εθνικό επίπεδο θα συμβάλλει στη διοργάνωση επανεξέτασης σε ευρωπαϊκό επίπεδο από την Επιτροπή,

ΥΠΟΣΤΗΡΙΖΟΥΝ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

1. Να στηρίξει τα κράτη μέλη στην εκτέλεση των παραπάνω καθηκόντων, ιδίως διευκολύνοντας τη συνεργασία και την αμοιβαία μάθηση, δοκιμάζοντας και καταρτίζοντας υλικό καθοδήγησης και παρέχοντας στοιχεία σχετικά με τις εξελίξεις όσον αφορά την ποιότητα της ΕΕΚ στις χώρες της ΕΕ.

2. Να αναπτύξει το ρόλο του ENQAVET στη χάραξη πολιτικής στον συγκεκριμένο τομέα μέσω σαφών προτάσεων και πρωτοβουλιών.

3. Να παρακολουθήσει τα μέτρα που λαμβάνονται σε σχέση με την παρούσα σύσταση και, τρία έτη μετά την έκδοσή της, να υποβάλει έκθεση στο Ευρωπαϊκό Κοινοβούλιο και το Συμβούλιο σχετικά με την αποκτηθείσα πείρα και τις μελλοντικές επιπτώσεις, περιλαμβάνοντας, κατά περίπτωση, πιθανή επανεξέταση της παρούσας σύστασης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ 1

ΤΟ ευρωπαϊκΟ πλαΙσιο αναφορΑς για τη ΔΙασφάλιση της ποιότητας: ΚΡΙΤΗΡΙΑ ΠΟΙΟΤΗΤΑΣ ΚΑΙ ΕΝΔΕΙΚΤΙΚΟΙ ΠΕΡΙΓΡΑΦΙΚΟΙ ΔΕΙΚΤΕΣ[33]

Το παρόν παράρτημα παρέχει κοινά κριτήρια ποιότητας και ενδεικτικούς περιγραφικούς δείκτες προς στήριξη των κρατών μελών, κατά περίπτωση, κατά την εφαρμογή του πλαισίου[34].

Κριτήρια ποιότητας | Ενδεικτικοί περιγραφικοί δείκτες σε επίπεδο συστημάτων | Ενδεικτικοί περιγραφικοί δείκτες σε επίπεδο παρόχων ΕΕΚ |

Ο σχεδιασμός αντικατοπτρίζει ένα στρατηγικό όραμα το οποίο συμμερίζονται οι ενδιαφερόμενοι και περιλαμβάνει σαφείς βραχυπρόθεσμους/μακροπρόθεσμους στόχους, ενέργειες και δείκτες. | Οι στόχοι της ΕΕΚ περιγράφονται σε βραχυπρόθεσμη και μακροπρόθεσμη βάση και συνδέονται με τους ευρωπαϊκούς στόχους. Οι ενδιαφερόμενοι φορείς συμμετέχουν στον ορισμό των βραχυπρόθεσμων και μακροπρόθεσμων στόχων της ΕΕΚ σε διάφορα επίπεδα. Οι στόχοι καθορίζονται και παρακολουθούνται μέσω ειδικών δεικτών (των κριτηρίων επιτυχίας). Έχουν δημιουργηθεί μηχανισμοί και διαδικασίες για τον εντοπισμό των αναγκών κατάρτισης. Χαράζεται πολιτική ενημέρωσης για να εξασφαλιστεί η βέλτιστη δημοσιοποίηση των αποτελεσμάτων, με την επιφύλαξη εθνικών και περιφερειακών απαιτήσεων για την προστασία των δεδομένων. Έχουν καθοριστεί πρότυπα και κατευθυντήριες γραμμές για την αναγνώριση, την επικύρωση και την πιστοποίηση των δεξιοτήτων των προσώπων. | Οι ευρωπαϊκοί, εθνικοί και περιφερειακοί βραχυπρόθεσμοι και μακροπρόθεσμοι στόχοι της ΕΕΚ αντικατοπτρίζονται στους στόχους που θέτουν οι πάροχοι ΕΕΚ σε τοπικό επίπεδο. Καθορίζονται και παρακολουθούνται σαφείς βραχυπρόθεσμοι και μακροπρόθεσμοι στόχοι και σκοποί. Συνεχίζονται οι διαβουλεύσεις με τους σχετικούς φορείς με σκοπό τον εντοπισμό ειδικών τοπικών και μεμονωμένων αναγκών. Έχουν ανατεθεί με σαφήνεια οι αρμοδιότητες όσον αφορά τη διαχείριση και την ανάπτυξη ποιότητας. Το προσωπικό συμμετέχει σε αρχικό στάδιο στο σχεδιασμό, και όσον αφορά την ανάπτυξη ποιότητας. Οι πάροχοι σχεδιάζουν πρωτοβουλίες συνεργασίας με άλλους παρόχους ΕΕΚ. Οι σχετικοί φορείς συμμετέχουν στη διαδικασία ανάλυσης των αναγκών σε τοπικό επίπεδο. Οι πάροχοι εφαρμόζουν σαφή και διαφανή χάρτη του εκπαιδευόμενου, ενώ υπάρχει και σύστημα ποιότητας. |

Τα σχέδια εφαρμογής χωρίζονται σε διαβούλευση με τους ενδιαφερόμενους και περιλαμβάνουν ρητές αρχές | Τα σχέδια εφαρμογής καταρτίζονται σε συνεργασία με κοινωνικούς εταίρους, παρόχους ΕΕΚ και άλλους σχετικούς φορείς στα διάφορα επίπεδα. Τα σχέδια εφαρμογής εξετάζουν, μεταξύ άλλων, τους απαιτούμενους πόρους, την ικανότητα των χρηστών και τα απαραίτητα μέσα και κατευθυντήριες γραμμές υποστήριξης. Καταρτίστηκαν κατευθυντήριες γραμμές και πρότυπα προς εφαρμογή σε διάφορα επίπεδα. Τα σχέδια εφαρμογής περιλαμβάνουν ειδική στήριξη όσον αφορά την κατάρτιση εκπαιδευτικών και εκπαιδευτών. Οι ευθύνες των παρόχων ΕΕΚ στη διαδικασία εφαρμογής περιγράφονται ρητώς και καθίστανται διαφανείς. Καταρτίζεται εθνικό και/ή περιφερειακό πλαίσιο διασφάλισης της ποιότητας, το οποίο περιλαμβάνει κατευθυντήριες γραμμές και πρότυπα ποιότητας σε επίπεδο παρόχων, με σκοπό την προώθηση της συνεχούς βελτίωσης και της αυτορρύθμισης. | Οι πόροι ευθυγραμμίζονται/χορηγούνται εσωτερικά με τον κατάλληλο τρόπο, με σκοπό να επιτευχθούν στόχοι που έχουν τεθεί στα σχέδια εφαρμογής. Σχετικές συνεργασίες χωρίς αποκλεισμούς στηρίζονται σαφώς για την εφαρμογή των σχεδιαζόμενων ενεργειών. Το στρατηγικό σχέδιο για την ανάπτυξη των δεξιοτήτων του προσωπικού επισημαίνει την ανάγκη κατάρτισης εκπαιδευτικών και εκπαιδευτών. Το προσωπικό συμμετέχει τακτικά σε ενέργειες κατάρτισης και αναπτύσσει συνεργασία με σχετικούς εξωτερικούς ενδιαφερόμενους φορείς για να στηριχθεί η δημιουργία ικανοτήτων και η βελτίωση της ποιότητας και για να αυξηθούν οι επιδόσεις. |

Η αξιολόγηση των αποτελεσμάτων και των διαδικασιών διενεργείται τακτικά και στηρίζεται από μετρήσιμα στοιχεία. | Καταρτίζεται μεθοδολογία αξιολόγησης, η οποία θα καλύπτει την εσωτερική και την εξωτερική αξιολόγηση. Η συμμετοχή των ενδιαφερομένων στις διαδικασίες παρακολούθησης και αξιολόγησης είναι συμφωνημένη και περιγράφεται με σαφήνεια. Τα εθνικά/περιφερειακά πρότυπα και διαδικασίες για τη βελτίωση και τη διασφάλιση της ποιότητας είναι σχετικά και ανάλογα με τις ανάγκες του τομέα. Τα συστήματα υπόκεινται σε αυτοαξιολόγηση και σε εξωτερική επιθεώρηση. Εφαρμόζονται συστήματα έγκαιρης προειδοποίησης. Χρησιμοποιούνται δείκτες επιδόσεων. Πραγματοποιείται σχετική, τακτική και συνεκτική συλλογή δεδομένων, ώστε να εκτιμάται η επιτυχία και να εντοπίζονται τομείς προς βελτίωση. Καταρτίζονται κατάλληλες μεθοδολογίες συλλογής δεδομένων, π.χ. ερωτηματολόγια και δείκτες/μετρήσιμα στοιχεία. | Η αυτοαξιολόγηση διενεργείται περιοδικά εντός εθνικών και περιφερειακών κανονισμών/πλαισίων ή με την πρωτοβουλία των παρόχων ΕΕΚ. Η αξιολόγηση και η επανεξέταση καλύπτουν τις διαδικασίες και τα αποτελέσματα της εκπαίδευσης και συμπεριλαμβάνουν την εκτίμηση της ικανοποίησης του χρήστη και των επιδόσεων του προσωπικού. Η αξιολόγηση και η επανεξέταση περιλαμβάνουν κατάλληλους και αποτελεσματικούς μηχανισμούς για να συμπεριλάβουν εσωτερικούς και εξωτερικούς ενδιαφερόμενους φορείς, όπως διαχειριστές, εκπαιδευτικούς, σπουδαστές, γονείς, εργοδότες, κοινωνικούς εταίρους και αρχές τοπικής αυτοδιοίκησης. Τα σημεία αναφοράς και οι συγκριτικοί δείκτες χρησιμοποιούνται για αμοιβαία μάθηση και βελτίωση των επιδόσεων. |

Επανεξέταση | Καθορίζονται διαδικασίες, μηχανισμοί και μέσα για τη διενέργεια επανεξέτασης σε όλα τα επίπεδα. Οι διαδικασίες επανεξετάζονται συνεχώς και καταρτίζονται σχέδια δράσης για αλλαγές. Αναπτύσσονται διαρκώς συστήματα. Τα σημεία αναφοράς για την υποστήριξη της αμοιβαίας μάθησης μεταξύ παρόχων ΕΕΚ ενθαρρύνεται και υποστηρίζεται. Δημοσιοποιούνται πληροφορίες σχετικά με τα αποτελέσματα της αξιολόγησης. | Η ανατροφοδότηση εκ μέρους των εκπαιδευομένων σχετικά με το μαθησιακό περιβάλλον και την εμπειρία τους συγκεντρώνεται και χρησιμοποιείται για να αποτελέσει βάση για περαιτέρω ενέργειες. Δημοσιοποιούνται ευρέως πληροφορίες σχετικά με τα αποτελέσματα της αξιολόγησης. Οι διαδικασίες για την ανατροφοδότηση και την επανεξέταση εντάσσονται σε μια στρατηγική μαθησιακή διαδικασία στο πλαίσιο της οργάνωσης. Τα αποτελέσματα της διαδικασίας αξιολόγησης εξετάζονται με τους σχετικούς φορείς και εφαρμόζονται κατάλληλα σχέδια δράσης. |

ΠΑΡΑΡΤΗΜΑ 2

ΔΕΣΜΗ ΔΕΙΚΤΩΝ ΠΟΙΟΤΗΤΑΣ ΑΝΑΦΟΡΑΣ ΓΙΑ ΤΗΝ ΕΕΚ

Το παρόν παράρτημα παρέχει συγκεντρωτική δέσμη δεικτών με σκοπό τη στήριξη της αξιολόγησης, της παρακολούθησης και της βελτίωσης της ποιότητας των συστημάτων και/ή των παρόχων ΕΕΚ. Η δέσμη δεικτών θα αναπτυχθεί περαιτέρω μέσω της ευρωπαϊκής συνεργασίας σε διμερή και/ή πολυμερή βάση, μέσω της αξιοποίησης των ευρωπαϊκών δεδομένων και των εθνικών μητρώων.

Δείκτης | Τύπος δείκτη | Σκεπτικό της πολιτικής | Τομέας εφαρμογής |

Γενικοί δείκτες διασφάλισης της ποιότητας |

Αριθ. 1 Χρησιμότητα των συστημάτων διασφάλισης της ποιότητας για τους παρόχους ΕΕΚ: α) μερίδιο παρόχων που εφαρμόζουν εσωτερικά συστήματα διασφάλισης της ποιότητας τα οποία καθορίζονται από τη νομοθεσία ή με δική τους πρωτοβουλία β) μερίδιο διαπιστευμένων παρόχων ΕΕΚ | Δείκτης πλαισίου/εισ-ροών | Προώθηση ενός πνεύματος βελτίωσης της ποιότητας σε επίπεδο παρόχων ΕΕΚ Αύξηση της διαφάνειας όσον αφορά την ποιότητα της κατάρτισης Βελτίωση της αμοιβαίας εμπιστοσύνης ως προς την παροχή κατάρτισης | ΑΕΚ[35] ΣΕΚ[36] |

Αριθ. 2 Επενδύσεις στην κατάρτιση εκπαιδευτικών και εκπαιδευτών: α) μερίδιο των εκπαιδευτικών και των εκπαιδευτών που συμμετέχουν σε περαιτέρω κατάρτιση β) ποσό των κονδυλίων που επενδύονται | Δείκτης εισροών/δια-δικασίας | Προώθηση της ιδέας να θεωρούν οι εκπαιδευτικοί και οι εκπαιδευτές δική τους υπόθεση τη διαδικασία ανάπτυξης της ποιότητας στην ΕΕΚ Βελτίωση της ανταπόκρισης της ΕΕΚ στην εξελισσόμενη ζήτηση της αγοράς εργασίας Αύξηση της ατομικής δημιουργίας μαθησιακής ικανότητας Αύξηση των επιτυχιών του εκπαιδευόμενου | ΑΕΚ ΣΕΚ |

Δείκτης | Τύπος δείκτη | Σκεπτικό της πολιτικής | Τομέας εφαρμογής |

Δείκτες που στηρίζουν τους στόχους των πολιτικών ΕΕΚ όσον αφορά την ποιότητα |

Αριθ. 3 Ποσοστό συμμετοχής σε προγράμματα ΕΕΚ: Αριθμός συμμετεχόντων σε προγράμματα ΕΕΚ, σύμφωνα με τον τύπο του προγράμματος και τα επιμέρους κριτήρια[37] | Δείκτης εισροών/δια-δικασίας/εκ-ροών | Συλλογή βασικών στοιχείων σε επίπεδο συστημάτων και παρόχων σχετικά με την ελκυστικότητα της ΕΕΚ Επιδίωξη στήριξης με σκοπό τη μεγαλύτερη πρόσβαση στην ΕΕΚ, και των κοινωνικώς μειονεκτικών ομάδων | ΑΕΚ[38] ΣΕΚ ΔΒΜ (Διά βίου μάθηση): ποσοστό του πληθυσμού που γίνεται δεκτός σε προγράμματα τυπικής ΕΕΚ |

Αριθ. 4 Ποσοστό ολοκλήρωσης στα προγράμματα ΕΕΚ: Αριθμός επιτυχώς ολοκληρωμένων ή εγκαταλειμμένων προγραμμάτων ΕΕΚ, σύμφωνα με τον τύπο του προγράμματος και τα επιμέρους κριτήρια. | Δείκτης δια-δικασίας/εκ-ροών/αποτε-λεσμάτων | Συλλογή βασικών στοιχείων για τις εκπαιδευτικές επιτυχίες και την ποιότητα των διαδικασιών κατάρτισης Υπολογισμός των ποσοστών αποχώρησης σε σύγκριση με τα ποσοστά συμμετοχής Στήριξη της επιτυχούς ολοκλήρωσης: ένας από τους κύριους στόχους για ποιότητα στην ΕΕΚ Στήριξη της παροχής προσαρμοσμένης κατάρτισης, και για τις κοινωνικώς μειονεκτικές ομάδες | ΑΕΚ ΣΕΚ (κατά περίπτωση) |

Δείκτης | Τύπος δείκτη | Σκεπτικό της πολιτικής | Τομέας εφαρμογής |

Αριθ. 5 Ποσοστό εξεύρεσης εργασίας σε προγράμματα ΕΕΚ: α) προορισμός των εκπαιδευομένων ΕΕΚ σε 6-12-36 μήνες μετά την ολοκλήρωση της κατάρτισης, σύμφωνα με τον τύπο του προγράμματος και τα επιμέρους κριτήρια· β) μερίδιο απασχολούμενων εκπαιδευομένων σε 6-12-36 μήνες μετά την ολοκλήρωση της κατάρτισης, σύμφωνα με τον τύπο του προγράμματος και τα επιμέρους κριτήρια. | Δείκτης αποτελεσμά-των | Στήριξη της απασχολησιμότητας Βελτίωση της ανταπόκρισης της ΕΕΚ στις μεταβαλλόμενες ανάγκες της αγοράς εργασίας Στήριξη της παροχής προσαρμοσμένης κατάρτισης, και για τις κοινωνικώς μειονεκτικές ομάδες | ΑΕΚ (και στοιχεία για τον προορισμό όσων εγκαταλεί-πουν πρόωρα το σχολείο) ΣΕΚ |

Αριθ. 6 Χρήση των δεξιοτήτων που έχουν αποκτηθεί στο χώρο εργασίας: α) στοιχεία σχετικά με τη θέση εργασίας που απέκτησαν τα άτομα μετά την ολοκλήρωση της κατάρτισης, σύμφωνα με τον τύπο του προγράμματος και τα επιμέρους κριτήρια β) ποσοστό ικανοποίησης των εργαζομένων και των εργοδοτών σε σχέση με τις δεξιότητες και τις ικανότητες που αποκτήθηκαν | Δείκτης αποτελεσμά-των (μείγμα ποιοτικών και ποσοτικών στοιχείων) | Αύξηση της απασχολησιμότητας Βελτίωση της ανταπόκρισης της ΕΕΚ στις μεταβαλλόμενες ανάγκες της αγοράς εργασίας Στήριξη της παροχής προσαρμοσμένης κατάρτισης, και για τις κοινωνικώς μειονεκτικές ομάδες | ΑΕΚ ΣΕΚ |

Δείκτης | Τύπος δείκτη | Σκεπτικό της πολιτικής | Τομέας εφαρμογής |

Στοιχεία πλαισίου |

Αριθ. 7 Ποσοστό ανεργίας[39] σύμφωνα με επιμέρους κριτήρια | Δείκτης πλαισίου | Βασικά στοιχεία για τη λήψη αποφάσεων πολιτικής σε επίπεδο συστημάτων ΕΕΚ | ΑΕΚ ΣΕΚ |

Αριθ. 8 Επικράτηση ευάλωτων ομάδων: α) ποσοστό των συμμετεχόντων στην ΕΕΚ που έχουν ταξινομηθεί ως μειονεκτικές ομάδες (σε καθορισμένη περιφέρεια ή σε συγκεκριμένο χώρο απασχόλησης) με βάση την ηλικία και το φύλο· β) ποσοστό επιτυχίας μειονεκτικών ομάδων με βάση την ηλικία και το φύλο | Δείκτης πλαισίου | Βασικά στοιχεία για τη λήψη αποφάσεων πολιτικής σε επίπεδο συστημάτων ΕΕΚ Στήριξη της πρόσβασης κοινωνικώς μειονεκτικών ομάδων σε ΕΕΚ Στήριξη της παροχής προσαρμοσμένης κατάρτισης, και για τις κοινωνικώς μειονεκτικές ομάδες | ΑΕΚ ΣΕΚ |

Δείκτης | Τύπος δείκτη | Σκεπτικό της πολιτικής | Τομέας εφαρμογής |

Αριθ. 9 Μηχανισμοί για τον καθορισμό των αναγκών κατάρτισης στην αγορά εργασίας: α) στοιχεία για τους μηχανισμούς που δημιουργούνται με σκοπό τον εντοπισμό των μεταβαλλόμενων απαιτήσεων στα διάφορα επίπεδα· β) απόδειξη της χρησιμότητάς τους | Δείκτης πλαισίου/εισ-ροών (ποιοτικά στοιχεία) | Βελτίωση της ανταπόκρισης της ΕΕΚ στις μεταβαλλόμενες ανάγκες της αγοράς εργασίας Στήριξη της απασχολησιμότητας | ΑΕΚ ΣΕΚ |

Αριθ. 10 Συστήματα που χρησιμοποιούνται για την προώθηση καλύτερης πρόσβασης στην ΕΕΚ: α) στοιχεία για τα υφιστάμενα συστήματα σε διάφορα επίπεδα β) απόδειξη της χρησιμότητάς τους | Δείκτης διαδικασίας (ποιοτικά στοιχεία) | Προώθηση της πρόσβασης στην ΕΕΚ, και για τις κοινωνικώς μειονεκτικές ομάδες Στήριξη της παροχής προσαρμοσμένης κατάρτισης | ΑΕΚ ΣΕΚ |

[1] 19 Δεκεμβρίου 2002 (ΕΕ C 13 της18.1.2003, σ. 2).

[2] Εγκρίθηκε στην Κοπεγχάγη στις 29 και 30 Νοεμβρίου 2002.

[3] Συμπεράσματα του Συμβουλίου σχετικά με τη διασφάλιση της ποιότητας στον τομέα της επαγγελματικής εκπαίδευσης και κατάρτισης, 18 Μαΐου 2004.

[4] Για περισσότερες λεπτομέρειες, επισκεφθείτε τη διεύθυνση http://communities.trainingvillage.gr/quality

[5] Για τους σκοπούς της παρούσας σύστασης, οι ισχύοντες ορισμοί βασίζονται στο γλωσσάριο του Cedefop για την ποιότητα στην κατάρτιση (έγγραφο εργασίας, Νοέμβριος του 2003) http://communities.trainingvillage.gr/quality

[6] Το ENQAVET δημιουργήθηκε τον Οκτώβριο του 2005 από την Ευρωπαϊκή Επιτροπή μετά τη θετική γνώμη της συμβουλευτικής επιτροπής για την επαγγελματική κατάρτιση. Τα μέλη του έχουν οριστεί από τα κράτη μέλη, τις υποψίες προς ένταξη χώρες, τις χώρες ΕΖΕΣ-ΕΟΧ και τις ευρωπαϊκές οργανώσεις κοινωνικών εταίρων, σύμφωνα με μια σαφή διαδικασία.

[7] Στις περισσότερες συμμετέχουσες χώρες, το ENQAVET βασίζεται στα εθνικά σημεία αναφοράς για τη διασφάλιση της συμμόρφωσης τα οποία είχαν δημιουργηθεί με σκοπό να στηριχθεί ενεργά η εφαρμογή του προγράμματος εργασίας του δικτύου και να προβληθούν περισσότερο οι δραστηριότητες του δικτύου καθώς και να ενημερωθούν σχετικά οι οικείοι φορείς. Αυτά τα σημεία αναφοράς βασίζονται και φέρουν σε επαφή υφιστάμενους σχετικούς φορείς σε εθνικό επίπεδο και συνδέονται με μεγάλο εύρος σχετικών φορέων τους οποίους και εμπλέκουν.

[8] Σύσταση 2006/143/ΕΚ του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2006, για περαιτέρω ευρωπαϊκή συνεργασία με σκοπό τη διασφάλιση της ποιότητας στην τριτοβάθμια εκπαίδευση (ΕΕ L 64 της 4.3.2006, σ. 60).

[9] Σύσταση 2006/961/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τη διακρατική κινητικότητα εντός της Κοινότητας για σκοπούς εκπαίδευσης και κατάρτισης: Ευρωπαϊκός χάρτης ποιότητας για την κινητικότητα, ΕΕ L 394 της 30.12.2006, σ. 5.

[10] Πρόταση σύστασης του Ευρωπαϊκού Κοινοβουλίου και του Συμβουλίου σχετικά με τη θέσπιση του ευρωπαϊκού πλαισίου επαγγελματικών προσόντων για τη διά βίου μάθηση, COM(2006) 479 τελικό, Βρυξέλλες, 5.9.2006.

[11] Έγγραφο εργασίας των υπηρεσιών της Επιτροπής: «European Credit System for Vocational Education and Training· a system for the transfer, accumulation and recognition of learning outcomes in Europe», SEC (2006) 1431 - 31 Οκτωβρίου 2006.

[12] Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου σχετικά με τις κοινές ευρωπαϊκές αρχές για τον καθορισμό και την πιστοποίηση της μη τυπικής και άτυπης μάθησης, 9175/04 EDUC 101 SOC 220, 18 Μαΐου 2004.

[13] Απόφαση 2005/600/ΕΚ του Συμβουλίου, της 12ης Ιουλίου 2005, για τις κατευθυντήριες γραμμές των πολιτικών απασχόλησης των κρατών μελών, ΕΕ L 205 της 6.8.2005, σ. 21.

[14] Ανακοίνωση της Επιτροπής με τίτλο «Πολιτική της συνοχής για την ενίσχυση της ανάπτυξης και της απασχόλησης: στρατηγικές κατευθυντήριες γραμμές της Κοινότητας, 2007-2013» COM(2005) 299 της 5.7.2005.

[15] Ευρωπαϊκό Κέντρο για την Ανάπτυξη της Επαγγελματικής Κατάρτισης

[16] Ευρωπαϊκό Ίδρυμα Κατάρτισης

[17] «A European Guide on Self-assessment for VET providers» (Ευρωπαϊκός οδηγός αυτοαξιολόγησης των παρόχων ΕΕΚ), Cedefop, Σεπτέμβριος του 2003

[18] «European Peer Review Manual for initial VET», Gutknecht-Gmeiner, Maria; Lassnigg, Lorenz; Stöger, Eduard; de Ridder, Willem; Strahm, Peter; Strahm, Elisabeth; Koski, Leena; Stalker, Bill; Hollstein, Rick; Alluli, Giorgio; Kristensen, Ole Bech (Βιέννη, Ιούνιος του 2007)

[19] "Peer Review Extended" (EAC/32/06/13m LE-78CQAF), www.peer-review-education.net

[20] ΕΕ C της , σ. .

[21] ΕΕ C της , σ. .

[22] ΕΕ C της , σ. .

[23] ΕΕ C της , σ. .

[24] 19 Δεκεμβρίου 2002 (ΕΕ C 13 της 18.1.2003, σ. 2)

[25] «Εκπαίδευση και Κατάρτιση 2010: επείγουσα ανάγκη μεταρρυθμίσεων για να επιτύχει η στρατηγική της Λισσαβώνας – Κοινή ενδιάμεση έκθεση του Συμβουλίου και της Επιτροπής για την εφαρμογή του λεπτομερούς προγράμματος των επακόλουθων εργασιών σχετικά με τους στόχους των συστημάτων εκπαίδευσης και κατάρτισης στην Ευρώπη, 26 Φεβρουαρίου 2004.

[26] «Υλοποίηση του Ευρωπαϊκού Χώρου Τριτοβάθμιας Εκπαίδευσης» – Ανακοίνωση κατά τη Διάσκεψη Υπουργών αρμοδίων για την τριτοβάθμια εκπαίδευση, Βερολίνο, 19 Σεπτεμβρίου 2003.

[27] Συμπεράσματα του Συμβουλίου για τη διασφάλιση της ποιότητας στην επαγγελματική εκπαίδευση και κατάρτιση, 28 Μαΐου 2004.

[28] Το ευρωπαϊκό δίκτυο διασφάλισης της ποιότητας στην ΕΕΚ δημιουργήθηκε τον Οκτώβριο του 2005 από την Ευρωπαϊκή Επιτροπή μετά τη θετική γνώμη της συμβουλευτικής επιτροπής για την επαγγελματική κατάρτιση. Τα μέλη της έχουν οριστεί από τα κράτη μέλη, τις υποψήφιες προς ένταξη χώρες, τις χώρες ΕΖΕΣ-ΕΟΧ και τις ευρωπαϊκές οργανώσεις κοινωνικών εταίρων, σύμφωνα με μια σαφή διαδικασία.

[29] Ευρωπαϊκό Συμβούλιο 23-24 Μαρτίου 2006, Συμπεράσματα της Προεδρίας – Ανακοίνωση και συμπεράσματα του Συμβουλίου σχετικά με την αποτελεσματικότητα και τη δικαιότητα στο πλαίσιο των ευρωπαϊκών συστημάτων εκπαίδευσης και κατάρτισης, COM (2006) 481 και ΕΕ C 298 της 8.12.2006, σ. 3.

[30] ΕΕ C της , σ. .

[31] Έγγραφο εργασίας των υπηρεσιών της Επιτροπής: «European Credit System for Vocational Education and Training· a system for the transfer, accumulation and recognition of learning outcomes in Europe», SEC (2006) 1431 - 31 Οκτωβρίου 2006.

[32] Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου σχετικά με τις κοινές ευρωπαϊκές αρχές για τον προσδιορισμό και την επικύρωση της μη τυπικής και άτυπης μάθησης, 9175/04 EDUC 101 SOC 220 18 Μαΐου 2004.

[33] Για τους σκοπούς της παρούσας σύστασης, οι ορισμοί που ακολουθούνται βασίζονται στο γλωσσάριο του Cedefop για την ποιότητα στην κατάρτιση (έγγραφο εργασίας, Νοέμβριος 2003) http://communities.trainingvillage.gr/quality.

[34] Μία ακόμα ειδική δέσμη δεικτών ποιότητας παρουσιάζεται λεπτομερώς στο παράρτημα 2.

[35] Αρχική επαγγελματική κατάρτιση.

[36] Συνεχής επαγγελματική κατάρτιση.

[37] Παρά τα βασικά στοιχεία για το φύλο και την ηλικία, μπορεί να εφαρμοστούν άλλα κοινωνικά κριτήρια, π.χ. όσοι εγκαταλείπουν πρόωρα το σχολείο, υψηλότερες εκπαιδευτικές επιτυχίες, μετανάστες, εθνοτική μειονότητα, άτομα με αναπηρία, διάρκεια της περιόδου ανεργίας κ.λπ.

[38] Απαιτείται περίοδος κατάρτισης 6 εβδομάδων προτού ο σπουδαστής θεωρηθεί συμμετέχων.

[39] Ορισμός σύμφωνα με τη ΔΟΕ και τον ΟΟΣΑ: άτομα ηλικίας 15-74 ετών χωρίς απασχόληση, που αναζητούν ενεργά εργασία και είναι έτοιμα να εργαστούν.